Nehemia (kwa Kiebrania נְחֶמְיָה yaani: "Faraja ya Mungu" au: "Aliyefarijiwa na Mungu"), ni mtu wa Biblia, mhusika mkuu wa kitabu chenye jina lake. Aliishi katika karne ya 5 KK. Alikuwa mwana wa Hachaliah (Nehemia 1:1), na familia yake ilikuwa inaishi Yerusalemu (Nehemia 2:3) wakati ambapo mji huo ulikuwa chini ya dola la Waajemi. Nehemia, kisha kuwa afisa wa Kiyahudi katika nyumba ya mfalme, alipandishwa cheo kuwa mnyweshaji mkuu wa mfalme Artashasta I katika ikulu la Shushan akafunga urafiki naye (Neh 1:11). Wayahudi waliposikia kwamba mmojawao anaweza kusema na mfalme, walifika Uajemi ili wamwone. Nehemia aliposikia kwa ndugu yake Hanani na wengineo juu ya hali duni ya mji mkuu wa Yudea alisikitika sana, akafunga na kusali. Alijua kwamba matatizo ambayo yeye na watu wake waliyapata yalikuwa matokeo ya dhambi zao, na kwa moyo wa unyenyekevu na kukiri dhambi, aliweka mambo yote mbele ya Mungu na kuomba msaada wake (4-11). Kwa muda wa miezi minne Nehemia aliomba kuhusu mambo hayo. Kwa hiyo alikuwa tayari kumweleza mfalme shida zake, nafasi ilipotokea ghafla.